Hlina, Alojz, poslanec NR SR (2014-10-30):
Prehovoril štátnik. Že to vy hovoríte! Viete, to je normálne, ale však niekto si spraví názor. Vážení, v prvom rade sa chcem poďakovať tým, ktorí sa podpísali pod tento návrh, aby sa to vôbec zrealizovalo, lebo niekedy je naozaj ťažké hľadať zmysel nášho konania. Niekedy aj my bojujeme, teda ja verím, že aj vy, lebo aj ja bojujem s takou márnosťou, že či to má vôbec zmysel. Má to vôbec zmysel, nemá to vôbec zmysel, konfrontovať sa s týmito kamennými tvárami? Som rád, že sa to podarilo, som rád, že sme uznali, že to má zmysel, a naozaj a možno aj táto schôdza dokáže to, že to malo zmysel. Minimálne v tom, že môžeme povedať, minimálne v tom, že môžeme povedať na konci, povedali sme to, hovorili sme to, boli sme tam, rozprávali sme sa o tom vtedy, vtedy, pamätáte, vtedy sme tam boli, vtedy sme o tom rozprávali. Využili sme všetky mechanizmy, ktoré sme mali. Veľa ich nemáme a toto je jeden z nich, ktorý využívame, a verím, že teda aj v rozprave kolegovia povedia, že prečo je návrh odôvodnený. A mňa naozaj mrzí, ja som teda nestihol všetky tie výbory. Bol som na dvoch a na sociálnom výbore, som si považoval za dôležité tam ísť, mňa mrzí to, čo povedal pán Podmanický. Myslím, že on študoval za farára, že možno preto nedoštudoval, lebo povedal, že on ho nevidí ako odôvodnený. Viete, že on ten návrh nevidí ako odôvodnený. Dovoľte uviesť a na konci chcem tým skončiť. Podľa mňa odôvodnenejší návrh tu ešte nebol. Naozaj, ak je niečo odôvodnené, tak návrh na odvolanie pána ministra Richtera je v tejto chvíli maximálne odôvodnený. Mrzí ma to, naozaj ma to mrzí, že to takto dopadlo. Vážení, existuje také niečo, najskôr sa musíme nakalibrovať, použijem slová pána Kažimíra. Existuje také niečo ako politická zodpovednosť a existuje také niečo ako osobná zodpovednosť. Osobná zodpovednosť je, prísne vzaté, naozaj sa nestalo to, čo sa stalo v Čechách, že chytili toho Ratha v krabici od vína s peniazmi, ani ministra Richtera nikto nechytil, ako vynáša počítač z ministerstva. To je pravda. Ak čakáte na takýto odôvodnený návrh, aký by ste tento návrh vyhodnotili ako odôvodnený, je pravdou, že takto naozaj sa to nestalo. Čiže hovorme a naozaj pripusťme, prosím vás, pripusťme, ak sa zaraďujeme do nejakého priestoru, európskeho priestoru, že chceme byť nie nositeľmi byzantských tradícií, ale že sme nositeľmi západoeurópskej civilizácie, tak pripusťme, že existuje také niečo ako politická zodpovednosť a tú preberáte tým, že nastúpite do funkcie. Vy preberáte zodpovednosť. Ak už bol, ako si ja pamätám, jeden prípad, kedy mala byť vyvodená, to bolo vtedy, keď spadol ten most v Kurimanoch. Ja nehovorím, že pán Počiatek mal byť odvolaný za to, že spadol most v Kurimanoch. Prísne vzaté, v slušnejších krajinách by možno odišiel, by sa to nejakým spôsobom vyhodnotilo. Ale za to, že neprišiel z dovolenky kvôli tomu, že spadol most v Kurimanoch, odvolaný jednoznačne mal byť. Politická zodpovednosť jednoznačne mala byť vyvodená. Mrzí ma, mrzí ma, že vôbec sme na túto tému nediskutovali, že sme to tak vnútorne necítili. To bol úplne exemplárny učebnicový prípad, že kedy by mala byť politická zodpovednosť vyvodená. Že nebol ochotný sa vrátiť z dovolenky. Vážení, v prípade pána ministra Richtera budeme hovoriť nielen, dokonca pokúsim sa to povedať, o prieniku politickej a osobnej zodpovednosti. Prienik politickej a osobnej zodpovednosti. V tomto prípade hovoríme o takomto nastavení. Takto sa potrebujeme nejako vnútorne nakalibrovať. Ak niekoho, počkajte, jak to skúsiť povedať, že? Niekto zanecháva nejakú pamäťovú stopu svojho pôsobenia, nejakej svojej misie, hej, že aj vo verejnom priestore. Ak Mečiara prenasleduje Kováč mladší, tak otázka možno stojí na neprítomného pána premiéra, že či chce; a ja za seba poviem, urobím, čo budem môcť; či chce, aby jeho misiu vo verejnom priestore na Slovensku sprevádzala stopa toho, že kryl úžernícko-exekútorskú pološtátnu mafiu. To je naozaj, že či si nechá na seba, možno aj preto tu nie je, lebo nechce byť účastný toho, o čom sa bude rozprávať. O tom, že k tomu prieniku došlo. Že úžerníci ovládajú, významným spôsobom ovládajú priestor, verejný priestor, trh, že ovládajú exekutívu, časť exekutívy. Možno nechce s tým nič mať. Čo, mimochodom, potvrdzuje aj interpelácia. A to je tá osobná zodpovednosť. Ja som interpeloval možno rok dozadu pána premiéra, že či preberá zodpovednosť za menovanie pána Buriana za štátneho tajomníka. Odpovedal mi, že je to v kompetencii ministra. To znamená, sa elegantne vyhol odpovedi. Následne som interpeloval pána Richtera a pán Richter nastavil hruď. Pán Richter nastavil hruď za pána štátneho tajomníka, to znamená, prebral zaňho zodpovednosť, preto tu sedí. Dovoľte to takto uviesť. Vážení, o dôvodovej správe, ktorí ste ju čítali, ktorí nie, tak poviem, že ani nie, hovoríme o dvoch nejakých kľúčových momentoch prečo a ono úplne organicky so sebou súvisia. To znamená spôsoby prideľovania alebo nejakých komunikačných kanálov a nejakých ingerencií eurofondov a vybublanie problému v tom, že došlo k udeleniu dotácie pre exekútora Krutého. Úplne to spolu organicky súvisí. Je potrebné zboriť jeden mýtus, a to je mýtus, ktorý sa tu ujal, ujal sa, že eurofondy sú nejaké tie peniaze z Bruselu. A my sa mentálne nastavujeme, že nejaké tie peniaze z Bruselu, nastavujeme hranice našej citlivosti, že nie je až taký problém, že častokrát to ide na veci, ktoré by jeden nepovedal. A častokrát, nechcem byť expresívny, majú so zdravým rozumom, k zdravému rozumu veľmi, veľmi ďaleko. Treba uviesť len pre pamäť tohto času a priestoru, že to tak nie je. Vážení, prvé programovacie obdobie bolo jedna k jednej. Koľko sme poslali, toľko sme dostali. Druhé, aktuálne, hovorí o tom, že keď nám všetko zaplatia, čo by nám mali zaplatiť, že nebudú nám vyhadzovať projekty, ako nám vyhadzujú projekty, tak sme v pluse 1,3. Prosím vás pekne, už to by nás malo mentálne prestaviť. To znamená, že to sú nie peniaze z Bruselu. To sú naše peniaze, len idú cez Brusel. Keď si toto uvedomíme, tak potom, prosím vás, si zodpovedzme aj na otázku, že na čo si myslíme, že je správne tieto prostriedky použiť. A to súvisí s tou dôvodovou správou. A to, že samo osebe možno nie je dôvodom, že exekútor Krutý dostal, ale to, ono je to vlastne vybublanie, to, že ten priesak, keby ste boli trošku chytrejší na tom ministerstve, keby boli trošku menej arogantní tí ľudia, ktorí sú tam, tak by si povedali: Tomu Krutému, neblázni, to už je moc! Ale ten priesak len dokumentuje tú skutočnosť, o ktorej sa tu hovorí dlho, že to tam naozaj funguje, že to tam naozaj je, že naozaj tie fondy sa zneužívajú, peniaze sa zneužívajú. Používajú sa na veci, ktoré so zdravým rozumom nič nemajú. A ten prípad, konkrétny prípad udelenia dotácie exekútorovi, vážení, exekútorovi, hovorí o tom, že už to je moc. A to preto sa to tam dostalo do tej dôvodovej správy, či sa hneváte, či nie. Treba možno povedať pre ľudí, ktorí nevedia, kto je exekútor Krutý. Keď poviete exekútor Krutý, keď poviete Pohotovosť, nie tisíce, nie desaťtisíce, už státisíce ľudí sa strhnú zo sna, vážení! To sme dopustili. To sme naozaj dopustili. To už je obrovská masa ľudí, ktorí, tých príbehov bude čoraz viac a ja aj poradím na konci ľuďom, ktorí s tým majú problém, ako si pomôcť. Možno aj v súvislosti s tým, že už môžu cestovať zadarmo, že kam treba prísť a sa posťažovať a kto prípadne pomôže s tým, že keby boli hladní. Lebo je to len o tom, hej, že kedy, že nemajú ani tí ľudia ani na ten autobus, ani na ten vlak. Takže teraz ste si pomohli tým, že možno to, že to bude zadarmo, tak budú vedieť prísť vám povedať, rozpovedať tie tragické, častokrát tragické príbehy, že do čoho sa dostali. Do čoho sa dostali v súčinnosti s kým? Prosím vás, ja tu nejdem rozbaľovať celú tú genézu toho, kto s tým ako súvisí. Exekútor Krutý, aj to je potrebné povedať, exekútor Krutý nám zahlcuje Ústavný súd. A ja poviem, prečo to hovorím. Myslím 1 800 podaniami on namieta, neustále namieta. Predsedkyňa Ústavného súdu povedala, toto niekde som mal aj napísané, že, citát, že človek ich obťažuje, spôsobuje, zaťažuje po materiálnej, administratívnej a personálnej stránke. Lebo existuje rozhodnutie, napriek tomu neustále chodia nové a nové dožiadania tohto vášho exekútora Krutého, poviem, prečo vášho. Čiže takýmto spôsobom paralyzuje Ústavný súd, ktorý sa možno nevenuje iným otázkam, ktoré sú dôležité. Prečo to hovorím? Ten istý, ten istý exekútor Krutý, ktorého predsedkyňa Ústavného súdu povie, že sa čuduje, že prečo to píše, však je vysokoškolsky vzdelaný, ten istý exekútor Krutý, prosím vás, viete, čo urobil? Vedecký seminár, počúvajte dobre, vedecký seminár s názvom Aktuálne otázky postavenia súdneho exekútora v Sheratone. No však taký exekútor nebude v nejakom kultúrnom dome v Devínskej Novej Vsi. V Sheratone. Prosím vás, viete, pod záštitou koho? Pod záštitou pána Mamojku. Záštitu nad tým podujatím prebral pán Mamojka. Spoluorganizátorom toho bola spoločnosť, dcéra Fedora Flašíka, vaša susedka, Súmračná, SMER sedí na Súmračnej 25, oni sú vám oproti, tam, kde máte kancelárie, Súmračná 27. Prosím vás, chcete exemplárnejší prípad toho, že niečo je už možno za hranou? Exekútor, o ktorom, aj pán Borec by možno o tom vedel, iks ľudí by vám vedelo, samotná exekútorská komora by vám vedela povedať, že aký majú s ním problém. To už nehovorím, že, samozrejme, tí ľudia. To už, koho by tu ľudia zaujímali, však? Ale garantujem vám, že keby mohol, povedal by minister spravodlivosti, iks ľudí by vedelo a povedalo. Tak tento človek vám zorganizuje seminár, dokonca vedecký seminár, vedecký seminár v Sheratone, záštitu mu preberie pán Mamojka a spoluorganizátorom je Flašíkova dcéra. Prosím vás, ľudia moji zlatí, hrá sa s vami strašne škaredá hra. Naozaj sa s vami hrá strašne škaredá hra. Peniaze sa dajú zarobiť tak, ako to povedal ten najvplyvnejší think tank v Amerike, čo je aj tak, aby ste neboli sviňa. Prosím vás, aj tak sa dajú zarobiť peniaze. Prečo sa tu stalo módou? Chcete si nalepiť aj vy, páni ministri, na seba, že vy ste boli účastní toho vtedy, keď sa zarábali peniaze takým spôsobom, že ste ničili ľuďom život? Chcete s tým niečo mať? To je u vás, Súmračná 27, Flašíkova dcéra, Burian, ja vám vyskladám iks, niečo ani nemôžem povedať, lebo Burian sa so mnou súdi. Keby som to povedal tu, už to nemôžem povedať inde. Niečo si musím nechať pre seba, aby som nemusel platiť Burianovi 50-tisíc euro, lebo ma o ne zažaloval. Prosím vás, chcete ešte exemplárnejšie veci, ako to u vás funguje? Čoho ste vy účastní? Na tomto sa chcete aj vy, poslanci SMER-u, zúčastniť? Vy si chcete nechať pamäťovú stopu u ľudí, že vy ste boli tam vtedy, vtedy ste tam boli, keď Krutý, Pohotovosť, Burian ničili životy ľuďom? Je to tak. Sládkovičovo, vysoká škola v Sládkovičove, pán Mamojka, v Sheratone ako sa vám hodovalo? Exekútorská vedecká konferencia v Sheratone. Pán Mamojka prevzal záštitu nad podujatím. No čo vedecké ste vyrokovali? O čo šlo? Išlo presne len o to, o dokazovanie si sily, kto tu o tom rozhoduje. Presne to malo zaznieť, do exekútorskej obce, do právnickej obce, všade to tam malo zaznieť. Prijali ste to pozvanie večer po ôsmej exekútora Krutého na raut pre pozvaných hostí? Prijali ste ho, však, v Sheratone. Dobre sa jedli chlebíčky? Chutili chlebíčky? (Prerušenie vystúpenia predsedajúcou.)